**2024.04.16 Fábry Kornél püspök atya előadása a Szentlélek vezetéséről**

A vezetés nagyon sok esetben mindennapi döntést igényel. Ezt nyilván a jelenlévők is tapasztalják, de nem mindegy, hogy hogyan döntünk. Egy-egy döntésünknek súlya van, és a következményeket pedig vállalni kell. Két idézetet szeretnék hozni, az egyik az Apostol együttestől való: az egyik számukban azt éneklik, hogy „utólag már sopánkodni kár”. A másik pedig a Mézga család egy-egy epizódjának utolsó mondata, mindig így hangzik, hogy „miért nem Hufnagel Pistihez mentem feleségül”. Hát ez az, amikor döntést hoztunk, és utólag bánjuk.

Most az a célunk, hogy olyan döntést tudjunk hozni, úgy vezessük a ránk bízottakat, hogy azt utólag ne kelljen megbánni. És ezért van szükség nagyon a Szentlélekre, mert nyilvánvalóan minden tisztességes vezető szeretne úgy döntést hozni, hogy az mindenkinek jó legyen. A cégének, önmagának, az alkalmazottaknak, és hát azért a projektért, amit az a cég éppen visz. Legyen az cipőgyártótól kezdve a mérnöki irodáig, hogy ott amilyen döntés születik, annak a döntésnek az eredményei tényleg gyümölcsözők legyenek mindenkinek az örömére. Van egy nagyon klassz kis előadás, Simon Sinek tartja, az a címe, hogy *A miérttel kezdj*. Ha valaki látta, az hevesen bólogat, hogy igen, ez a lényeg. Aki még nem látta, annak jó szível ajánlom, TEDx-es előadás, *A miérttel kezdj*. Mert hogy a tervezésnél nem az számít, hogy mit produkálunk, mi az, amit teszünk, hanem az, hogy miért tesszük.

Székely János püspök atya szokta mesélni azt a kis történetet, hogy egy kőbányában, kényszermunkában vannak az emberek, mindenki ugyanazt csinálja, csak a hozzáállásuk egészen más. Az egyik azt mondja, hogy alig várom, hogy szabaduljak két év múlva, én csak itt ütöm a követ, ahogy mondják. És a másik azt mondja, hogy nagyon vidáman csinálja mindezt. Megkérdezik, hogy te hogy tudod ezt így csinálni? Azt mondja: mert én katedrálist építek.

Tehát egészen más, hogy miért teszem azt a valamit. Ugyanazt csinálják, csak a hozzáálláson sok múlik. És amikor a vezetésről beszélünk, akkor azt kell megnéznünk, hogy az életünk igazából két szinten zajlik. Az egyik az a mindennapi, amikor a betevőt meg kell keresni, a napi dolgunkat meg kell tenni, a családról gondoskodni, munkatársakról gondoskodni, és a többi.

Ez az egyik szint, mondhatjuk azt, hogy ez a Maslow piramisnak az alja. És van egy lelki Maslow piramis, aminek a végső célja pedig az üdvösségünk, és ez a másik szintje az életünknek. És akkor hozunk igazából jó döntést, akkor vezetünk helyesen, hogyha a legfőbb célunkat mind a két szinten elérjük. És ebből prioritást kell adni a fölső szintnek, – a Szentírás is azt mondja, hogy az én útjaim magasabbak a ti útjaitoknál.

Istennek az egész örökkévalóság rendelkezésére áll, hogy onnan nézze meg, hogy mi miért történik. Nekünk pedig, akik haladunk itt a földi ösvényen, hát kicsit kevesebb adatik meg ebből. Látunk talán a következő kanyarig, ha nincsen sötét vagy köd. Talán még addig se látunk el, de a Jóisten így fölülről látja az életünknek az útját, és innentől kezdve egy jó magatartás van, hogy bízunk benne. És abban is bízunk, hogy ő vezeti az életünket, néha nem egészen úgy, ahogy azt mi terveztük.

Hogyha a Jóisten úgy tervezte volna, mondjuk, az én életemet, vagy beleegyezett volna abba, amit én terveztem, akkor most szállodaigazgató lennék, nagy családdal, vagy esetleg egy későbbi verzióban franciatanár, mert kicsit változott az életem. A mai emberek is nagyjából olyan 25-28 éves korukra érnek meg, kitolódott a kamaszkor. Tehát nem kell csodálkozni azon, hogy valaki 18 évesen még nem tudja, igazából mit akar kezdeni az életével. Minden ki is tolódott, azt is látjuk, hogy még úgy 20 évvel ezelőtt, csak 50 valahány év volt a nyugdíjkorhatár, most már 65. Így az is kitolódik kicsit, hogy ki mikor akar elkezdeni dolgozni, mert tudja, hogy úgyis vár rá 40 év munka. Tehát minden tolódik kifelé, de a döntéseink és a vezetés szempontjából ezért nagyon fontos az életvezetésem, hogy én magam mit szeretnék kezdeni az életemmel, és a rám bízottakat hogyan vezetem.

És akkor itt jön a legfontosabb rész, hogy ezt a felsőbb utat, ami az örök élet szempontja, kell mindig prioritásnak kezelnem, hogy minden döntésem vajon ettől a legfőbb célomtól eltántorít, vagy közelebb visz hozzá. Ezt Jézus úgy fogalmazza, hogy mit ér, ha az ember az egész világot megnyeri is, de a lelke kárát vallja. Már hozzászoktunk ehhez a mondathoz, de jó, ha egy picit megvizsgáljuk, hogy mit is mond Jézus. Döbbenetes igazságot mond ki.

Mondjuk, két serpenyője van a mérlegnek, az egyikben ott van egy emberi lélek, a másikban az egész világ. Nem a nyugdíjemelés, nem egy luxusjacht az Adrián, hanem az egész világ. Az összes galaxis, minden. És azt mondja, hogy ez az egész semmi ahhoz az egy lélekhez képest.

És ez a döbbenetes, hogy az egész Földön igazából egyetlen legfőbb érték van: az emberi lélek, mert az marad meg örökre. Minden más elmúlik. És ez nagyon nagy segítség a földi életünkben, hogy ha valami nehézségünk van, akkor azt mondhatjuk, hogy nem baj, elmúlik.

Varga Péter, aki a Spielhóznit írta, mondta azt, hogy nincsen két hepe egymás után. Van egy hepe, meg egy hupa, ugye? Két hepe nem lehet egymás után. Ez cégvezetőnek is, vagy más vezetőnek is jó hír, hogy minden rossz dolognak egyszer vége lesz. Ezért jó, hogy mi földi körülmények között élünk, térben és időben.

Mert jogos a kérdés, hogy Isten miért nem teremtett bennünket rögtön a Mennyországba? Sokkal egyszerűbb lenne, nem tudnánk rossz döntést hozni. Elárulom, a jó Isten a Mennyországba teremtett bennünket, csak egy hiba csúszott a tervekbe, hogy adott nekünk egy tulajdonságot, amit, hát lehet, hogy ő is megbánt, bár nem hiszem. Ez a szabad akarat.

Mert hogy csak szabadon lehet igazán szeretni, mert ami nem szabadon történő szeretet, az már nem szeretet. És ezért ezt megadta nekünk, abban pedig benne van az, hogy nemet is tudunk mondani.

Mik a céljaink? Ha a diákoknak beszélek, akkor mindig mondom, hogy gondolj arra, hogy milyen céljaid vannak. Az már egy pozitív dolog, ha vannak céljaink. Lehet, hogy annyi, hogy éppen jól sikerüljön a következő dolgozat, vagy a kosárcsapatunk nyerjen valamit, vagy vegyenek fel egy egyetemre. Mind szuper célok, de vannak rövid távú és hosszú távú céljaink.

És nagyon fontos, hogy a nagyobb célokat helyezzük előtérbe, mert egy nagyobb cél elérésének alárendelünk egy csomó minden mást. Tehát nyilván ha valaki szeretne egy jó érettségit megírni, akkor kevesebbet fog bulizni vagy sportolni, hogy mindent megtanuljon ahhoz, hogy az ott jól sikerüljön. Minden elmúlik. Ez is csak addig tart, amíg meg nem volt a felvételi. Utána már mehetek sportolni, bulizni, de addig alá kell, hogy rendeljem mindezeket a nagy célnak. Van az a példa a dunsztos üveggel, hogy tele rakjuk nagy kövekkel, és nézzük, megtelt-e az üveg vagy sem. Igen, úgy tűnik, hogy tele van, de nem, mert még kisebb köveket be lehet tenni a nagyobbak közé. Megtelt-e? Hát nagyjából, de még kavicsokat be lehet szórni közé, aztán még homokot és még rá egy liter vizet. Na akkor telik meg az üveg.

És az a tanulság, hogy ha nincsenek bent kezdetben a nagy kövek, az alapvető döntéseink, akkor később már nem fognak tudni belekerülni. A homok mindent belep. A lelkiéletben, imaéletben tipikus eset, hogy ha nincsen rögzítve a napomban, hogy mikor fogok imádkozni, garantált, hogy minden más bejön a helyére.

És nagyon sok esetben az első, amit elhagyunk, az pont az imádság. Mert hát az nincsen számon kérve, nincsen konkrét eredménye, nem úgy, mint a tervteljesítés. Ugye, hogy ott megvan, mit kell elérni. Számok vannak, statisztikák vannak, leadandók vagy jelentések vannak. Az imában pedig ez valahogy nincs. Pedig, és itt jön a mai nap témája, hogy a lélek vezetését leginkább hol lehet megkapni? Hát pontosan az imádságban. Az elcsendesedésben. Nagyon zajos világban élünk. Ráadásul ilyen multi-tasking zajlik ma a világban.

Én magamról is tudom, hogy nagyon ritka az, hogy csak egy dolgot csináljak. Bár férfiből vagyok, és tudjuk, hogy a férfiak egyszerre csak egy dologra tudnak koncentrálni, míg a nők rengeteg felé. Mindig csodálom, hogy két hölgy beszélget, és egyszerre mondják. És mégis értik a másikat. Tehát nekünk van egy ilyen percepciónk, meg egy ilyen kiadás is. Tehát egyszerre egy dolgot tudunk csinálni, vagy ki vagy be, mint a zsilip, nem tudunk két irányba áramoltatni, de a hölgyek ezt meg tudják csinálni. Ez adódik abból, hogy a két agyféltekéjük között sokkal több átmenet van, de ezt az orvosok jobban tudják. Tehát fiziológiailag képesek erre.

Csakhogy ahány feladatunk van, mindegyik egyszerre pörög a fejünkben. Tehát az, hogy egyszerre csak egy dolgot csináljak, nagyon ritka. Egyszer mondta valaki, hogy véletlenül a mobiltelefonom nélkül mentem el a mellékhelyiségbe, hát életem leghosszabb három perce volt. Mert már ott is kihasználjuk az időt.

Hogyan hallhatjuk meg a Léleknek a szavát? Erre az első példa Ábrahám. Menjünk vissza egy kicsit az Ószövetségbe. Ő volt az első, aki meghallja Isten szavát. Úr városában mit mond neki Isten? Kész őrületet. Azt mondja, hogy hagyd el a várost, ahol élsz. Az egyetlen biztonságot adó helyet, a rokonaidat, mindenkit. És majd én elvezetlek téged egy csodálatos helyre, nagy néppé teszlek, és benned nyer áldást a Föld minden népe.

Hát ez egy mission impossible. Hogy minden biztonságot elhagyni, aztán, hogy neki öreg korára ráadásul még gyereke is lesz, mert ez is már kérdéses volt, aztán még benne nyer áldást a Föld minden népe. De Ábrahám, mikor meghallja az Isten szavát, azt mondja, hogy ezért ő képes mindent elhagyni. Csak hogy még egyszer hallhassa. Nem ez a vágyunk mindannyiunknak? Ha a jó Isten, aki megteremtette a világot, benne minket is megteremtett, személy szerint téged, engem, hát nem azt szeretnénk kérdezni, hogy akkor Uram, mi a játékszabály? Gyere, állj ide, mondd meg, hogy mit csináljak.

Hányan vágynak erre, hogy ó, bárcsak, jó döntést hoznék. Hogy ne szúrjuk el, főleg az örök életünket. Sokan vágynak erre, hogy idejöjjön Jézus megmondani, hogy Kornél, ezt csináld. A nagy kérdés az, hogy megcsinálnám? Volt ott egy gazdag ifjúval egy beszélgetés annak idején. Menj, add el, amid van, és az árát oszd szét, és kövess engem. Megtudta, hogy mit kell csinálni? Meg. Megcsinálta? Nem tudjuk. Azt tudjuk, hogy akkor éppen lógó orral eltávozott, de Jézus nem ment utána, hogy Te, tudod mit? Elég, ha a felét eladod, csak kövess. Hát Jézus nem alkuszik. Bízott abban, hogy ez az egy találkozás valamikor majd meghozza ennek az ifjúnak az életében azt a döntést, amit meg kell hoznia. Talán most még nincsen készen rá. De eljön az a pillanat, amikor rájön, hogy végül is Jézusnak igaza volt.

Ez a sok gond, legszívesebben leadnám, eladom a céget. És akkor annyi teher leesik rólam, végre nyugodtan alszom. De hát ez a beszélgetés kellett.

Hogyan hallhatom meg a Lélek szavát? Nyilván nem kell, hogy minden egyes alkalommal, minden reggel megkérdezzünk mindenről a Szentlelket, hogy most milyen zoknit vegyek fel, mit reggelizzek. Józan paraszti eszünk van, amit arra kaptunk, hogy az életben elboldoguljunk. Ki jól használja, ki kevésbé jól, de az már mindegy, kaptuk.

Aztán van lelkiismeretünk, és a lelkiismeret szava, igazából nem más, mint Isten szava bennünk. Úgyhogy valaki, ha nem is hívő, ha egészen más kultúrában él, akkor sem mondhatja azt, hogy ő nem tudja, hogy mi a helyes. Mert ott van bennünk minden egyes pillanatban az, hogy mi az, ami helyes, mi az, ami nem. A lelkiismeretet lehet torzítani, el lehet altatni, de nevelni kell. Egy kicsi gyerektől, ha megkérdezzük, hogy mi a súlyosabb, hogyha valaki véletlenül kiborítja a tintatartót, és lesz egy szép nagy, félnégyzetméteres paca az abroszon, az a súlyosabb, vagy az, hogyha valaki szándékosan rápöttyint a tintájával az asztalra, akkor azt mondja, hogy ha kiborult a tinta, mert nagy a kár. Mi felnőttként tudjuk, hogy az nem bűn, mert nem tudva és akarva tette, hanem egy kis figyelmetlenségből, de a szándékos rongálás az sokkal súlyosabb.

Tehát növelhetjük a lelkiismeretünket. Tehát a lelkiismeret szaván keresztül szól hozzánk a Szentlélek. Most ezt néha emberi okossággal ki tudjuk cselezni, hogy hát igazából ezt a kis kaput még megengedhetem magamnak.

A világ fiai a maguk módján okosabbak nálunk. Igen, csak a világ fiai erre az életre rendezkednek be, nekünk pedig örök élet tudatunk van, és hisszük, hogy van folytatás. Nekik is, csak ők nem biztos, hogy tudják.

Tehát innentől kezdve nekem aszerint kell élnem az életemet, hogy majd a Jóisten előtt mivel tudok elszámolni. De hogy kicsit egyszerűbbé tegyük, képzeld el a saját temetési beszédedet. Mit fognak rólad mondani? Nyugodtan meg is írhatod. Itt nyugszik… Ki? Mit csinált? Mindenki felsóhajtott, hogy végre elment? Vagy mindenki ott sír, hogy miért ment el ilyen hamar? Vagy nem tudom, száz évesen is fiatalon. Tehát, ha megírom a búcsúbeszédemet, illetve azt, hogy mit szeretnék hallani a temetésemen, akkor ahhoz tudom igazítani az életemet. És ez a vezetésnél is fontos, hogy a cég szempontjából is, munkatársak szempontjából is tudom-e, hogy mi a célom? Miért csináljuk az egészet? És akkor ahhoz képest már tudom, hogy hogyan kell jól vezetni.

Kispapoknak szoktam lelkigyakorlatot tartani, legalábbis erre többször volt példa. Ez egy ötnapos lelkigyakorlat. És mondtam nekik, hogy az első nap az, hogy légy ember.

És akkor mindig összerakjuk az ember pozitív és negatív tulajdonságait. Ők maguk rakják össze, és akkor tessék, ez egy tükör, hogy emberként ennek megfelelek-e. A második nap: légy férfi. Papokat férfiakból szoktak szentelni, – vajon milyen pozitív férfi tulajdonságok vannak, milyen negatívak, mi az, amit kerülni kell, mi az, amit tenni kell. A harmadik nap: légy katolikus. Milyen pozitív vagy negatív tulajdonságokat tudunk felsorolni, és ezeket mind rakjuk össze. A negyedik-ötödik napnak a témája, hogy légy pap, légy szent.

De nem lehet megúszni az első hármat. Ha valaki nem ember, nem tud emberien viselkedni, ha nem tud férfias lenni, akkor ez az alap nagyon hiányzik onnan. Amikor arról beszélünk, hogy a lélek vezetését szeretném megtudni, akkor azért alatta ott van már egy néhány mankó.

Lásd emberi normák, lelkiismeret, stb. Utána már aztán kérhetem az extrákat a Szentlélektől, hogy most ebben a helyzetben hogyan döntsek. És a Szentlélek mikor fog nekem segíteni? A szentírás tanulsága szerint akkor kapjuk meg a Szentlelket, hogyha képesek vagyunk engedelmeskedni neki.

Hát arra a Szentlélek hiába jön, hogyha én elmondom neki, hogy mit szeretnék, és akkor segíts. Azt mondja, hogy jó. De ha azt mondom, hogy Szentlélek, merre akarsz vezetni, akkor azt mondja, hogy oké, csendesedj el, és fogok segíteni.

Milyen módon tud súgni a Szentlélek? Egyrészt ad vágyat a szívembe. Olyan dologra sosem fog hívni, amire nincsen vágy a szívemben. Hogyha olyan dologra hív, akkor vágyat is ad hozzá.

Sokan azt gondolják, hogy ha én keresztény leszek, és azt mondom, hogy Uram, legyen meg a te akaratod, biztos, hogy azt fogja akarni, amit a legjobban utálok. És ettől rettegünk. Inkább jobb, ha meg se kérdezem, hogy ő mit szeretne. Mert akkor mehetek a saját orrom után. Dehát milyen apa az, amelyik, mondjuk, ha a fia azt mondja neki, hogy apám, az egész napomat neked adom. Jól van, fiam, menj be a szekrénybe, este találkozunk.

Elképzelhetetlen. Az apa is a legjobbat akarja a gyerekének. A Szentírás is ezt mondja, hogy ti, bár gonoszak vagytok, tudtok jót adni a gyermekeiteknek, mennyivel inkább adja Isten a Szentlelkét azoknak, akik kérik őt.

Magyarul, a Szentlelket szabad hívni, és szabad kérni a segítségét, de azzal a szabadsággal, hogy bármit kér, én kész vagyok megtenni. Mert csak azok kapják meg, akik készek engedelmeskedni neki. Na most akkor itt van, hogy én most mindig Isten akaratát keressem, vagy azért csinálhatom azt, amit akarok.

Maga a Zsoltáros is ezt mondja, hogy uram, vedd le rólam a tekintetedet egy kicsi időre, hogy fellélegezzek. Annyira szép ez. Nem, hogy ezt most, uram, jobb, ha nem látod. Ez nem neked való. És aztán majd visszaállok a rendes útra, csak most kicsit a könyvelővel beszélgetnék, hogyha nem baj. De nem, akkor működik a dolog, hogyha a Szentlelket úgy hívom, hogy amit kér, azt meg is teszem.

Nyilván, mondom, józan paraszti ész. Vágyok a szívemben. A körülmények mit engednek meg? Nyilván nem lesz olyan tervem, amire a körülmények alkalmatlanok. Olyat sem tervezek, amire én vagy a cégem képtelen. Olyat nem fogok bevállalni, mert azt mondom, hogy ne haragudj, ezt nem tudom megtenni. Volt, hogy hívtak tévéműsorba beszélgető társnak történelmi témáról. Boszorkányüldözések, meg ilyesmi témák voltak. Mondom, ne haragudj, nem az asztalom. Ehhez én nem értek, hívjál olyat, aki ebben sokkal jártasabb.

Tehát beláttam rögtön, hogy elmehetek oda, de az senkinek se lesz jó. Se nekem, se a hallgatóknak. Tehát, amihez nem tudok érdemben hozzászólni, azt nem vállalom el. Ha nincsen bennem képesség rá, akkor azt nem csinálom.

Aztán ami fontos, ha egy döntést hozok, és úgy érzem, hogy a Szentlélek valamire hív, akkor azért azt meg kell vizsgálnom.

Honnan tudom, hogy a Lélek hangját hallottam? Erre mondta valaki, hogy teljesen normális vagyok, a hang is megmondta. Csak milyen hang mondta meg, ugye? Tehát, hogy honnan tudom azt, mikor érik bennem egy döntés, hogy ez a Szentlélektől jött. Nagyon egyszerű.

Emlékszem még Rómában tanultam, és a Biblikus Intézetben volt egy óránk a prófétaságról. Honnan lehet felismerni a prófétát, hogy ő igaz proféta. És minden óra azzal telt, hogy elmondtak egyvalamit a prófétáról, és az óra végén az volt az utolsó mondat: de nem erről. Erről nem lehet felismerni. Se arról, hogy bejött az, amit mondott, se arról, hogy furcsán öltözködik, hogy furcsán viselkedik, hogy extra szavakat használ.

És az utolsó órán jött a megoldás. Már alig vártuk, mert már untuk, hogy minden óra azzal fejeződik be, hogy na de erről sem. És mi volt a megoldás? Az „aha”élmény.

Hogy amit mond, az bennem visszhangzik. Ezt hívjuk ilyen természetfeletti hitérzéknek, amikor érzem, hogy na, amit mond, ez igaz, mert bennem is ez visszhangzik. Hányszor hallunk, mondjuk, pszichológiai előadást, és sorra esik le a tantusz, hogy ahá, eddig is csináltam, csak most már tudatosan tudom, hogy ez azért van bennem, mert. Pedig semmi nem változott, csak rávilágított valaki valamire.

Ugye ez az objektív távolság. És itt is arról tudom meg, hogy jól döntöttem, hogy egyrészt van bennem egy béke. És ez egy nagyon jó visszajelzés.

Tehát bármilyen döntést hoztam, akkor békességet érzek. Ha bármilyen feszültséget érzek, akkor azért meg kell vizsgálnom, hogy jól döntöttem-e. Lehet, hogy piszkál a lelkiismeretem, hogy azért ez már nem fér bele.

Vagy azt érzem, hogy igen, a jó Isten erre hív, és békességet érzek. Valaki mondta egyszer, hogy hát rosszul fekszem, de jól alszom. Ugye, értsen mindenki jól.

Tehát, hogy ha jó döntést meghoztam, akkor nyugodtan alszom. Akkor nincs mitől félnem. És a Szentlélek ebben tud vezetni.

Aztán még egy fontos dolog, hogy amikor ilyen döntést hozok, akkor meg kell nézni, hogy amit most készülök tenni, azt könnyű ráfogni a Szentlélekre, de nagyon lehet csekkolni, hogy tőle jött-e, vagy saját ötletem volt, vagy éppen a másik oldalról jött az ötlet. Megegyezik-e azzal, amit az Egyház tanít? Tehát bármilyen olyat próbálok tenni, ami nem egyezik az Egyház tanításával, az valószínűleg nem a Szentlélektől jön. Tehát azt, hogy be kell fizetni az adókat, és én azt gondoltam, hogy ezt nem biztos, hogy be kell fizetni, az biztos, hogy nem a Szentlélektől jön, mert a Szentírásban benne van, hogy fizessétek be az adókat. Pont. Adjátok meg a császárnak, ami a császáré, és Istennek, ami az Istené. Aztán, vizsgálni kell, hogy egyezik-e a szeretet parancsával? Vezetőként is.

Egyszer kérdeznek valakit, hogy szeretsz-e valamilyen játékot játszani? És a válasz az, hogy igen. És mások is szeretnek veled játszani? Mert nem mindegy. Szeretsz-e teniszezni? Hát szeretek. És mások is szeretnek veled teniszezni?

Mert nem biztos, hogy úgy játszol, vagy stb. Tehát első, hogy megfelel-e az egyház tanításának, a szeretet parancsának, a Szentírásnak. A környezeted is azt igazolja vissza, hogy jó az, amit tenni akarsz.

És végül, van egy külső fórum általában, mondjuk, hivatás esetében egy püspök, vagy egy rendi elöljáró, házasságkötésnél, akinek megkéred a kezét, vagy aki megkéri a kezedet, annak a családja, akiktől el kell kérni a leányzót, hogy hozzád adják-e, vagy te fordított helyzetben. Tehát értjük azt, hogy van egy külső kontroll is.

Ha mind az öt összeáll, akkor garantált, hogy ami döntést tervezel, az jó lesz. Vannak extra helyzetek, amikor a Szentlélek valami furcsa dologra hív. Honnan tudom, hogy egy helyzetben hogyan kell helyesen dönteni? Nagyon gyakran a Szentírás segít, ami nyilván nem úgy működik, hogy egyszer csak kinyitom a Szentírást, és rábökök valahova, mint egy orákulumra.

Az is tud működni a jó Istennek, ne szabjuk meg a kereteit. De azért legjobb az, hogyha annyit olvasom a Szentírást, hogy egy bizonyos helyzetben eszembe juttat a Szentlélek olyan dolgokat, amik segítenek abban a döntéshelyzetben, hogy jó döntést hozzak. Ehhez olvasni kell a Szentírást, Jézus tanítását, hogy legyen mit eszünkbe juttasson.

A diák hiába rakja be a tankönyvet a párnája alá. A tudomány még nem tart ott, hogy ilyen besugárzásosan átmenjen a tudás az agyába, de ha legalább elolvasta az anyagot, akkor eszébe juttathatja a Szentlélek, hogy mit kell a vizsgán mondani. Ha nem ismerem a Szentírást, akkor nyilván nem fogom tudni felidézni, hogy na most itt Jézus mit tenne.

A fiatalok hordanak sokszor ilyen karkötőt a „WWJD” felirattal, hogy „What would Jesus do?”, hogy mit tenne Jézus. Ránéz a csuklójára, hogy ebben a helyzetben Jézus mit tenne. És akkor máris megvan a megoldás, hogy valószínűleg rosszat nem tenne Jézus.

Egy példát hadd hozzak még arra, hogy Isten hozzánk is szól, és mindenkihez, vallástól függetlenül. Még a szemináriumban volt réges-régen. Felújítás volt nyáron, és nem fejeződött be, az ablakok festése őszre maradt. Már jártunk egyetemre, és szépen reverendában mindig mentünk át, és ott festegették fiatal srácok az ablakokat. Volt egy kissé tetovált skinhead srác, akivel néha ott beszélgettem, és mondta, hogy hát ők szoktak úgy lopni. Mondom, de tudod, hogy az Isten is szól hozzád? Hozzám? Hozzám még sosem szólt.

Mondom, figyelj, legközelebb bemész a boltba, és ha ingerenciád támad valamit ellopni, és hallasz egy halk hangot, hogy ne lopd el, az az Istennek a hangja. Ez volt pénteken. Hétfőn már messziről integet a srác, hogy menjek oda.

Mondom, mi történt? Te, képzeld, szólt hozzám az Isten. Nem mondod. De hogyan? Hát, hogy bementem a boltba, és akartam lopni valamit, és hallottam egy hangot, hogy ne lopd el, és nem loptam el.

Olyan boldog volt. Mert igazából ennyin múlik sok minden, hogy tudom, hogy a Szentlélek hangját hallom, amikor az Isten szava szól bennem a lelkiismeretemen keresztül. Aztán amikor extra dolgokra hív, az általában nagyobb döntések előtt van.

Emlékszem, mikor a bíboros atya felhívott 2016. március első péntekén, hogy lesz az eucharisztikus kongresszus, és szükség van egy titkárságra, egy főtitkárra, hogy szeretne erre felkérni. Hát kértem néhány nap imaidőt.

Mert azért addig sem unatkoztam. És ott volt az, hogy átimádkoztam szentségimádásban, Szentírással, és döbbenetesen nagy jeleket kaptam a Jóistentől. Aztán átküldtem azt a szentírási részt, amiről úgy éreztem, hogy nekem szól, a lelki atyámnak. Tehát jó, ha van a bölcsek tanácsa is. Visszajött a válasz, hogy ez több, mint evidens. Én is úgy éreztem, úgyhogy akkor válaszoltam a Bíboros Atyának, hogy igen, vállalom. Nem azért, mert ő kérte, hanem azért, mert Jézus. És ez is egy jó mérce, hogy vajon, amikor döntést hozok, és Jézus ott ülne az asztalnál, akkor ő ezt helyeselné-e. Tehát lehet, hogy a társaság megszavazza, hogy csináljuk ezt, de Jézus is ott van, és neki mindenki fölött álló olyan döntési jogköre van, hogy ő felülírhat mindent.

Vajon, ha Jézus is ott ülne az asztalnál, ő is igent mondana erre a projektre, vagy nem? És akkor máris meg kell dolgozni. A tizenkét dühös emberre gondoljunk. Tizenegyen már megszavazták, a tizenkettedik ülnök azt mondja, hogy nem biztos. A végén pedig csak felmentik a szegény vádlottat. Mindegy, hogy a nagy többség mit mond.

Mert a farkasokkal könnyű üvölteni. Ugye, nem leszünk attól erősebbek vagy igazabbak, hogyha többen mondják. Az a demokrácia, ahol a többség szavaz, de nem biztos, hogy igaza van.

Hogyha sokan hazudnak, attól még nem lesz igazság. Erre egy utolsó példa, mert aztán lejárt az időm. 16 éves fiatalokkal csináltak egy tesztet. Látásvizsgálatra hívták őket. Persze, így nevezték, de nem az volt. Tízesével hívták be egy szobába a fiatalokat, ahol a falra fel volt rajzolva három vonal. Egy rövid, egy közepes, meg egy hosszú. A demonstrátor végig mutatta a vonalakat, és meg volt adva, hogy az a feladat, hogy amikor a demonstrátor a leghosszabb vonalra mutat, akkor emeljék fel a jobbkezüket. Most a tízből kilenc beépített ember volt, és velük előre meg volt beszélve, hogy a középső vonalnál emeljék a fel a kezüket.

Úgyhogy a demonstrátor mutatott a rövidre, a középsőre kilencen feltették a kezüket, szegény tizedik meg nézett, hogy... Hát szép óvatosan ő is felemelte a kezét. Százból hetvenöten azonosultak a tévedő többséggel.

Úgyhogy én csak arra szeretnék bátorítani mindenkit, hogy merjetek szembe menni az árral. Nem annak van igaza, aki a farkasokkal üvölt, Jézus is egyedül volt a tömeggel szemben. Kinek volt igaza? Mégis Jézusnak.

Amikor János hatodik fejezetében az ő testéről beszél mint eledelről, és a tanítványok nagy többsége ott hagyja, hogy na, hát addig oké Jézus, hogy betegeket gyógyítasz, halottat támasztasz, vízen jársz, kenyeret szaporítasz, de ez már sok. És erre mit mond Péteréknek? Ti is el akartok menni? Hát hova mennénk? Az örök élet igéi nálad vannak. Úgyhogy Jézus nem törődött azzal, hogy milyen a tetszési indexe, vagy nem tudom, nagyjából így hívják ezt, nem azzal törődött, hogy milyen számokat produkál a követői tábora, hanem megmaradt az igazságban.

Úgyhogy a legfontosabb az, hogy az igazságot megcselekedve maradunk igazából szabadok. Jézus maga mondja, hogy az igazság szabaddá tesz benneteket. És az igazság Lelke vezet bennünket, hogyha készek vagyunk engedelmeskedni neki, hogyha az ő akaratát keressük, és nem a saját akaratunkat akarjuk megtenni, hanem hosszú távon gondolkodva, mindig azt követjük, hogy amilyen döntést hozok, az mindig megfeleljen az Isten parancsainak, a Szentírásnak, az Egyház tanításának, a szeretet parancsának, és az örök életre vezessen.

Bármilyen döntés, ami a Mennyországtól eltávolít, az nem jó döntés. Akkor se, ha pillanatnyilag jónak tűnik. Feladatunk, hogy még akkor is, ha abban a pillanatban látszólag valamilyen hátrány ér, akkor is úgy döntsünk, hogy a Mennyország felé haladjunk, mert az életünkből nagyon kevés az, amit itt élünk a Földön. Az összes többit odaát fogjuk élni. A végtelenhez képest, hogy húsz évet, vagy száz évet élünk itt a Földön, az teljesen mindegy. Az nem mindegy, hogy hogyan. A Lélek vezetése alatt, vagy a saját orrunk után menve.

Egyszer egy konferencián egy protestáns lelkész hölgy mondta, hogy őszerinte a Jóisten azt mondja, belefáradtam, hogy olyan kéréseket teljesítsek, amit ti is meg tudtok tenni. Tehát, ami rajtam múlik, azt tegyem meg. Ez az első.

Aztán a Jóistennek van három válasza bármilyen imakérésre. Egyik az, hogy nem. Másik az, hogy igen. Harmadik az, hogy várj. József történetében mi történik? Eladják, és aztán, nem tudom, 11-12 évet ül börtönben addigra, mire a fáraó felhasználja az ő álmának a megfejtését, és onnantól kezdődik az igazi projekt. Izajás próféta 600 évvel korábban írja meg a messiási énekeket, Isten szenvedő szolgájáról, amit Jézus beteljesít.

Tudjuk, hogy Jézus 300 próféciát teljesít be, és abból 29-et egyetlen egy napon, nagypénteken. Több száz évvel korábban íródtak. Ezért volt nagy várakozás a Messiásra a zsidóságban.

Van, amikor csend van, és ezt hívják úgy, hogy a lélek sötét éjszakája. Nagy szentek életében látjuk ezt, mert Avilai Szent Teréz 20 évig volt a lélek sötét éjszakájában. Ez mit jelent? Ez az, amikor a GPS-sel közlekedünk, és bemegyünk egy alagútba, és közli, hogy a GPS-vétel megszűnt. Mit tudunk tenni? Jó esetben a GPS mesterséges intelligenciával követi az autót, bár nem látja, azzal a sebességgel és iránnyal, amit felvettünk az alagút elején. Jó esetben az alagút végén újra fölveszi a vonalat.

Teréz anya 30 évig volt ebben. Tehát a Jóisten azt mondja, hogy tudod, hogy mit kell tenni, most már elengedem a kezedet, csináld, ahogy kell. Tehát nem kell mindig kérdezni.

Amikor döntéshelyzetbe kerülök, azért vannak körülöttem emberek, hogy megkérdezzem, te mit tennél a helyemben? És lehet, hogy a Jóisten rajtuk keresztül szól. Tehát nem kell, hogy rögtön mindent online kapjunk a Jóistentől. Lehet, hogy a körülményeket használja fel, más embereket használ fel.

Tehát szólhat mások által. Amikor a papságomról döntöttem, akkor csőstül jöttek oda emberek hozzám, akik kérdezték, hogy maga pap? Eszem ágában nem volt papnak lenni.

A Ferenciek terén, emlékszem, egy ilyen tipikus eset volt. Egy néni a bevásárlókocsival próbált felmenni, de nem bírta. Odamentem, nyilván segítek, fölértünk, és azt mondja, maga kispap. De életemben nem láttam még. És akkor ez indított arra, hogy elkezdjek azon gondolkodni, hogy eddig senkinek nem jutott ilyen eszébe, lehet, hogy a Jóisten erre hív.

És aztán rájöttem, hogy mi az, ami igazán örömet okoz. Hát az, hogy Isten irgalmát elvihetem az emberekhez. Papként még fel is oldozhatom őket a bűneik alól. Nemcsak prédikálhatok róla.

És akkor jött a döntés, hogy igen, Uram, akkor jövök. Nem ők hozták meg helyettem a döntést, hanem azt nekem kellett. De nagyon sokat segített a környezet, és az is, hogy a családtagjaim közül egyik sem mondta, hát pont te? Hanem úgy belefért a képbe nekik. Tehát ez is egy visszajelzés lehet.

Ma a templomokban az emberek a lábukkal szavaznak. Hogy hol milyen a mise, hogy hogyan prédikálnak. Főleg Budapesten nem kunszt tovább menni két megállóval. És az jel, hogy egyik templomba már fél órával hamarabb oda kell menni, hogy ülőhelyed legyen, máshol meg nyugodtan érkezhetsz az evangélium előtt, akkor még fekvőhelyed is van.

Tehát vajon miért? Hát ezt mondja, hogy fel kell mérni. Úgyhogy azt gondolom, hogy ha csend van, az sem baj. Mert addig is tudod, hogy mit kell csinálni.

Tehát, mint a katonaságnál: a következő parancsig az a parancs van érvényben, amit addig adtak. Amíg nincsen újabb kereszteződés, ugyanaz a kresztábla érvényes. Hát ezt így kell felfogni, hogyha éppen nagy csend van, akkor legjobb lelkiismeretem szerint cselekszem.

És nem kell mindig a Jóistentől várni, hogy most jobbra menjek vagy balra. Vannak olyan helyzetek, amikor nagyobb konkrétan kell kérni a vezetését. Az én életemben is volt ilyen.

Tényleg itt, hogy jobbra vagy balra menjek, szó szerint. És aztán kaptam is a vezetést, hogy miért kell éppen balra fordulnom. Azt gondolom, hogy a Jóistentől szabad ennyire konkrétan kérni, ő benne van a játékban.

Szabad neki ilyet mondani, hogy Uram, hogyha a kedved szerint van ez a vállalkozás, az a kérésem, hogy segíts, hogy jövő márciusra prosperáljon. Lehet emberi kapcsolatokra is. Tehát, mondjuk, valaki nem biztos benne, hogy az éppen neki udvarló lesz a jó férj. Ekkor azt mondja: hogy ha kedves előtted ez a kapcsolat, akkor erősíts meg bennünket, ha nem, akkor vess neki véget. Azt gondolom, hogy ilyet szabad kérni. Mert mit mondtunk az elején? Isten akkor adja a szent Lelkét, ha készek vagyunk engedelmeskedni neki. Tehát én Uram, kész vagyok, de mutass jeleket. Én ezt jó szívvel csinálom, de hogyha nincsen tetszésedre, akkor inkább szűnjön meg, és mutass új utat. Mindig lehet újrakezdeni. Nem mindig könnyű, mert mindig van egy gyászfolyamat, néha fellélegzünk, hogy huhh, ezen is túlvagyunk, de azt gondolom, hogy ilyet szabad kérni, sőt, hinnünk kell abban, hogy az imádságunk kihat az eseményekre.

Hogy volt ott Illés próféta idején? Imádkozott, és három évig nem esett az eső. Megint imádkozott, és újra esett az eső. Tehát ebben hinnünk kell. Ha valaki megy a templomba, hogy esőért imádkozzon, vigyen esernyőt.

Mert hogy ott van a hitünk, hogy hiszek-e abban, hogy amit mondok, annak hatása van. Egyébként van hatása. Az átoknak is, az áldásnak is. Úgyhogy szabad áldást mondani a cégünkre, meg szabad kérni a többieket, hogy imádkozzatok egy kicsit, hogy fellendüljön a vállalkozás, mert ha túl sok mindent kell befizetni, és kevés a bevétel, akkor nem fog működni. Szabad ilyet kérni.

Még egy nagyon klassz közbenjárónk van, Szent Józsefnek hívják. Szent Józsefre bízta a Jóisten a názáreti Szentcsaládot, Máriát és Jézust. Miben volt profi Szent József? Mérnökember volt. Tehát minden, ami munkaügy, anyagi ügy, család és lakhatás, ezen a négy területen bátran forduljatok Szent Józsefhez. Mi szoktunk ilyen kilencedet végezni, van egy rövid ima:

„Ó dicsőséges Szent József, a názáreti Szentcsalád feje, amelynek oly buzgón viselted mindenben a gondját. Áraszd gyöngéd gondoskodásodat XY-ra, és add, hogy… (itt kell nagyon precízen megfogalmazni, mit kérünk tőle), és te vezess minden ügyünkben, Isten dicsőségére.” - valami ilyesmi a vége.

Emlékszem, az Emmánuel Közösségben szükségünk volt egy kisbuszra. És mi ott megfogalmaztuk: add, hogy lehetőleg még karácsony előtt legyen egy Volkswagen transporter, kilenc személyes, viszonylag új, keveset fogyasztó, tehát tényleg precízen megfogalmaztuk. Letelt a kilenced, és hívnak Németországból, hogy megtalálták a kisbuszunkat. Nagyon aranyos kisbusz, jöhet. Kiderült, hogy nem hozhatjuk be Magyarországra, mert Euró 1-es motorja van. Újra kezdtük a kilencedet: Add, hogy legyen Volkswagen Transporter, kilenc személyes, Euro 2-es motorú. És még be se fejeztük a kilencedet, már hívtak Németországból, hogy megvan a kisbuszunk, és 8000 euró helyett 4000-ért megkaptuk, és sokat használtunk nagyon. Úgyhogy én Szent Józseftől kaptam már laptopot, amikor éppen egy vírus tönkre vágta az egyiket, és éppen a szakdolgozatomat írtam.

Kaptuk ezt a kisbuszt. Volt olyan család, ahol majdnem tönkrementek azon, hogy folyton fel kellett újítani a lakást, mert sosem volt kész. Biztos ismertek ilyen helyzetet, hogy mindig valami fel van dúlva. És azt mondják, hogy majdnem tönkrement a házasság. És akkor kérték Szent Józsefet, hogy adj egy négyszobás lakást, amit nem kell felújítani, közel van olyan templomhoz, ahol van szentmise, szentségimádás, dicsőítés, és nem tudom, még egy-két paramétert, és elvégezték kilenc napon át ezt az imát, és találtak egy olyan templommal szemben egy lakást, ahol mindezek megvoltak, és csak egy szobát kellett kifesteni, és megvolt. Tipikus példa a Nyolc Boldogság Közösség Jeruzsálemben. Alapítottak egy házat, és hát ott a szűk utcákban, lépcsős utcák vannak, hát egy szamár a pont jó, alkalmas teherhordó állat.

Autóval nem sok mindent lehet kezdeni, úgyhogy rajzoltak egy szamarat, és odatették Szent József szobra elé, és kérték Szent Józsefet, hogy adjon nekik egy szamarat. És két hét múlva csöngettek, és beállított egy férfi egy szamárral, gondolta, biztos szükségük van rá. Hát nagyon örültek neki, csak aztán nézték, hogy valami nem stimmel a szamárral. Nézik, nézik, hogy mi az, ami furcsa rajta, és hát nem volt farka. És elővették a rajzot. Elfelejtettek farkat rajzolni neki, úgyhogy lehet, hogy már hamarabb is jött volna egy szamár, csak hát ilyet, azért Szent Józsefnek is meg kellett mozgatni minden követ, hogy ilyen farkatlan szamarat találjon. Úgyhogy jó szívvel ajánlom Szent Józsefet, vállalkozásra, pénzre, anyagilag, bármire jó, csak aztán ne felejtsetek el hálát adni neki, mert ő tényleg sokat segít, sok-sok tanúságtétel van az ő gondviseléséről, úgyhogy a vállalkozást is rá lehet bízni.